આશ્રમ-પદ્ધતિની આ વિવાહ વિધિમાં વરવધૂ, નાહી, ધોઈ, સ્વચ્છ ખાદીનાં વસ્ત્ર પહેરી પંચ મહાયજ્ઞ માટે તૈયાર થાય, તે પહેલાં ભૂમિ-પૂજન અને ગોપૂજન કરી લે, જેમાં ભૂમિને સમથળ કરી, કાંટા-જાખરાં-તરણાં કાઢી સ્વચ્છ કરી, કૂવામાંથી પાણી સીંચે. વનસ્પતિપૂજન માટે ક્યારી બનાવી તેમાં પાણી સીંચી કોઈ ક્યારાનું કે વૃક્ષનું પૂજન કરે. ગોપૂજન માટે ગૌશાળાને સાફ કરી, ગાયને પણ નવડાવી-લૂછી, સ્વચ્છ કરી એની સામે ઘાસની પૂળી ધરવી. ચોથું તકલી-પૂજન. જેમાં તકલી કે રેંટિયા પર સૂતર કાંતવું. છેલ્લે ગીતા-પૂજન, જેમાં ગીતાના બારમા અધ્યાયનો શ્રદ્ધાપૂર્વક પાઠ કરવો. ત્યાર પછીની વિગતોમાં ન જતાં, મંગલાચરણ, ગણપતિપૂજન, પાણિ-ગ્રહણ, અગ્નિવેદી, વરને વસ્ત્રદાન, કન્યા-સંપ્રદાન, કન્યા સમાશ્રયની વિધિ આવે છે. વિવાહ હોમ પત્યા પછી લાજા હોમ થાય છે, જેમાં વરવધૂને પૂર્વ દિશામાં ઊભાં રાખી, વધૂની અંજલિમાં વધુનો ભાઈ ડાંગર અને ફૂલ આપે છે. ત્યાર બાદ અગ્નિની સામે ચાર મંગલફેરા ફેરવાય છે. અંતે સપ્તપદી આવે છે, જેમાં વરરાજા કન્યાને જુદાજુદા સાત પદે સાત જુદીજુદી પ્રતિજ્ઞા લેવડાવે છે. ત્યાર બાદ આસન પર વધૂ વર પાસેનું વામાપદ પામે છે. અંતે સૂર્ય યા ધ્રૂવ-અરુધંતીના તારાનું દર્શન આવે છે. પરિસમાપ્તિમાં વડીલોના આશીર્વાદ લીધા બાદ ગુરુજન દ્વારા આશીર્વાદરૂપે બે વચન કહેવાની વિધિ સંપન્ન થાય.